Christian Wedell-Neergaard (KF), 2005-05-17:
Ja, det kunne være et indsatsområde, og det har jo det i sig, at med den øgede anvendelse sker der også en billiggørelse af den industrielle proces, der ligger bag, og med denne billiggørelse bliver den teknologi jo tilgængelig for flere.
Med denne tilgængelighed bliver det nemmere for flere at anvende det og leve op til de mål, der er sat.
Så det er absolut en vej frem.
Jeg vil også gerne takke SF for denne forespørgsel og sige, at jeg er glad for, at der ligger et fælles oplæg til forslag til vedtagelse, som vi naturligvis kan støtte, og dermed er der skabt et grundlag for, at vi også fremover kan fastholde den her diskussion, og det vil jeg meget gerne medvirke til.
Jeg synes, at det, at vi får en redegørelse i næste samling, er et resultat, som vi alle kan bryste os af.
Det bidrager til, at der løbende kan diskuteres, og at vi kan tage nye initiativer.
Jeg havde selvfølgelig gerne set, at der i den fælles tekst havde stået, at regeringen har taget en lang række gode initiativer til løsning af nationale og globale miljøproblemer, det kunne vi ikke lige blive enige om, men vi Konservative kan støtte regeringens indsats på det her område.
Det kan vi, fordi den øger væksten og giver nye eksportmuligheder.
Den styrker indsatsen for miljøet og sikrer, at vi kan nå de ambitiøse miljømål, og så skaber den nye arbejdspladser, herunder også arbejdspladser for ufaglærte og korttidsuddannede.
Vi vil fremme udviklingen ved at identificere dansk erhvervslivs styrkeposition.
Jeg mener, der er en lang række styrkepositioner, som vi kan arbejde videre med.
Vi vil styrke indsatsen på forskning og udvikling med midler fokuseret på miljøteknologi.
Vi vil skabe en langsigtet proces: Først skal vi forske, derefter skal vi udvikle, og så skal vi markedsrelatere produkterne, og senere skal de sælges og markedsføres.
Det er en lang proces.
Danmark skal på den måde være et samfund, hvor det er muligt at opretholde en økonomisk vækst til gavn for beskæftigelsen, samtidig med at vi skaber et bedre miljø.
På rådsmødet den 23. marts vedtog man denne reviderede Lissabonstrategi, som sætter fokus på vækst og beskæftigelse inden for rammerne af en bæredygtig udvikling.
Der skal også udarbejdes en handlingsplan for miljøteknologi, og her er der mulighederne for at sætte fokus på enkelte områder.
Her er det afgørende, at medlemslandene i EU aktivt bidrager til implementeringen via egne initiativer og prioriteringer, herunder at de tager udgangspunkt i det hjemmemarked, de har.
En bæredygtig udvikling skal fremmes gennem udvikling og anvendelse af miljøvenlige teknologier i overensstemmelse med den handlingsplan, man udarbejder.
Regeringen har iværksat en række initiativer, som skal understøtte innovation på miljøområdet.
Her har vi f.eks. vandmiljøplan III, hvor der er afsat en pulje til forskningsmidler, og her skal der arbejdes med udvikling og markedsgørelse af disse produkter.
Det er rigtigt, som det tidligere har været nævnt i debatten, at man skal skelne mellem investeringer i nye muligheder, en bedre overførsel af ny viden til praktisk anvendelse og flere offentligt-private samarbejder.
Det er store danske virksomheder som Novo og Vestas, Grundfos, Haldor Topsøe, som alle har produkter, der alle falder inden for definitionen af mere miljøvenlige produkter.
Regeringen har derudover taget initiativ til at skabe Højteknologifonden, men den behøver jeg vist ikke at gennemgå, for den har været nævnt flere gange i dag.
Der kan blive tale om tilskud til særlige enkeltlånsprojekter, hvor der er mulighed for et hurtigt gennembrud.
Med et godt produkt står Danmark i den situation, at vi kan forsyne hjemmemarkedet og fortsætte udviklingen, og derefter kan produktet eksporteres, efterhånden som nabolandene får tilsvarende høje miljøstandarder, som vi har.
Her er der behov for et gennembrud på lugtreduktionsområdet og på nedbringelse af kvælstofoverskuddet og på fosforoverskuddet.
Til det formål har bl.a. Risø iværksat en række projekter, og vi må håbe, at der snart kommer resultater.
Vi har allerede set, at vi på det her felt har opnået store resultater med en reduktion på 50 pct.
Derudover er der klimaområdet, som også er et af satsningsområderne, når det drejer sig om ny teknologi.
Hos os Konservative mener vi, at regeringen har gjort meget, at det er en flot indsats, der er gjort, og at den har været tilfredsstillende.
Personligt mener jeg, at det her er et af de mest interessante udviklingsområder, hvor vi har de bedste chancer for et kommercielt gennembrud, der kan få international betydning.
Jeg vil starte med at sige, at vedvarende energi naturligvis indgår i de betragtninger her, og at en intelligent måde at drive den her teknologi frem på jo er ved at meddele, at om 2 år er der særlige krav, som virksomhederne skal leve op til, og så formulere en forsknings- og udviklingsstrategi på den ene side og de nødvendige tilskud på den anden side for at få teknologien trukket frem til det punkt, hvor man har, om man så må sige, den nye restriktion, og derefter overlade det til virksomhederne.
Så er man allerede inde i en markedsfase, og så kender virksomhederne omkostningerne ved at etablere sig med denne nye teknologi, som kan løse det miljøproblem, virksomheden har.